*Vitalija Virbukas*

Los Angeles šv. Kazimiero lituanistinė mokykla

2020 m.

***PAMOKOS PLANAS***

***IŠŠŪKIAI, SU KURIAIS SUSIDURIA ŠIUOLAIKINIS JAUNIMAS***

**Klasė:** 11/12 kl. (seminaras)

**Dalykas:** lietuvių kalba

**Pamokos tipas:** mišrus/pasiruošimas mokinių simpoziumui (4 pamokos)

Mokinių simpoziumas – tai mūsų mokyklos organizuojamos dviejų dienų konferencijos programos dalis. Kiekvienas vyresniųjų klasių mokinys pasisako rūpima tema, diskutuoja, atsako į auditorijos klausimus.

**Tema:** Iššūkiai, problemos ir sunkumai, su kuriais susiduria šiuolaikinis jaunimas.

**Pamokos tikslas:** naudojantis žiniomis ir asmenine patirtimi išsiaiškinti, su kokiais iššūkiais susiduria šiuolaikinis jaunimas ir išsirinkti pasisakymo temą simpoziumui.

**Uždaviniai:**

* Kiekvienam mokiniui padėti išsigryninti po du iššūkius, su kuriais susiduria šiuolaikinis jaunimas;
* mokytis išsakyti asmeninę nuomonę ir ją argumentuoti;
* lavinti sakytinės kalbos įgūdžius, dalyvaujant pokalbyje, atsakinėjant ir užduodant klausimus.

**Metodai:** skaitymas, pokalbis, minčių lietus, diskusijos, klausinėjimas, darbas grupėse.

**Priemonės:** tekstai, mintys (įvairūs šaltiniai).

**Pamokos eiga**

* **Pradžia**: pamoką pradedame „Ryto ratu”:

*Pasisveikinimas-skanduotė.* „Vienas pirštas sako labas ir visa visa ranka, mūsų akys atsimerkia, mūsų kojos plačiai žengia, mūsų rankos ieško draugo rankos, kad galėtų jas paspausti, palinkėti ne pilkos, o geros geros dienos” (skanduojant atliekami tam tikri judesiai - spaudžiamos rankos, apsisukama ir t.t.).

*Žaidimas* lietuvių kalbos įgūdžių lavinimui. Stovima ratu, kiekvienas mokinys sako daiktą, prasidedantį pirmąją vardo raide. Prieš pasakant savo daiktą, reikia išvardinti kitų dalyvių vardus ir daiktus.

* **Dėstymas:**

*Mokytojo įžanga į temą*. „Žmogaus gyvenimas tarsi labirintas. Kartais juo bėgame pasišokinėdami iš džiaugsmo. O kartais nusiminę slenkame su menka viltimi, abejodami, ar pasirinkome teisingą kelią. Dažnai girdime, jog jauno žmogaus kasdienybė itin lengva: jie nesusiduria su atsakomybe, rūpesčiais ir išbandymais, daugelį sprendimų už juos priima suaugę. Ar tai tiesa? Aš manau, kad jaunimas susiduria su daugybe iššūkių ir yra situacijų, kuomet turi patys nuspręsti ir pasirinkti.

*Užduotis*. Paprašau mokinių ant lapelio užrašyti vieną žodį – problemą ar sunkumą, su kuriuo jam tenka susidurti. Kiekvienas mokinys perskaito tai, ką užrašė, lapeliai suklijuojami lentoje. Panašius pasisakymus sugrupuojame, taip išgrynindami mokiniams aktualias temas.

* **Mokinių veikla:**

*Teksto, susijusio su tema skaitymas, sąvokų, žodžių išsiaiškinimas*. Mokiniai sėdi rate. Atsižvelgiant į tai, kokius iššūkius jie užrašė lapeliuose (prieš tai buvusi užduotis), prieš juos padedami lapai su tekstais (užversti), kurie yra susiję su pamokos tema: informacinės technologijos, virtualus bendravimas, konfliktas su savimi, bendravimas prie arbatos ir virtualioje erdvėje, vertybės, savarankiškumas, blogio ir gėrio sąvokos, santykis su tėvais ir draugais, baimės jausmas, draugystė, mokykla, savęs pažinimas, nuomonės reiškimas, pasitikėjimas savimi, užimtumas ir pan. Kiekvienas mokinys išsitraukia tekstą, jį perskaito pats sau, po to – garsiai visai klasei. Kartu aiškinamės sąvokas, atskirų žodžių, teksto prasmę.

*Darbas grupėse*. Išsiskaičiuojame pirmais ketvirtais. Mokiniai paskirstomi į 4 grupes. Grupės išsitraukia lapelius, ant kurių parašyti žodžiai: “Bendravimas”, “Šeima”, “Draugai”, “Mokykla”, “Informacinės technologijos”, “Požiūris į save”, “Stresas”, “Sveikata”, “Sportas”, ir kt. Grupėse mokiniai diskutuoja, su kokiais sunkumais jie susiduria konkrečioje srityje. Mokiniai remiasi savo patirtimi. Pasibaigus diskusijų laikui, vienas mokinys iš grupės apibendrina grupės nuomonę. Kitų grupių mokiniai gali užduoti klausimus, išsakyti savo argumentus.

* **Apibendrinimas:**

Pamokos pabaigoje skiriama laiko kiekvienam mokiniui asmeniškai pagalvoti, kuri iš aptartų temų jam įdomiausia ir aktualiausia. Ant atskiro lapo jie turi užrašyti mažiausiai du iššūkius, apie kuriuos norėtų pasisakyti per simpoziumą.

Sugrįžtama į ratą. Kiekvienas mokinys paskaito savo pasirinktas temas, trumpai paaiškina, kodėl jam tai svarbu.

Iki kito susitikimo mokykloje, mokiniai turės apsispręsti, kurią temą iš dviejų renkasi.

* **Refleksija:**

Rate aptariama pamoka: Ką suprato? Ko išmoko? Kas buvo sunkiausia? Kas padėjo išsirinkti pasisakymo temą simpoziumui?

Kiekvienas mokinys nuo 1 iki 10 įsivertina savo indėlį grupinėje veikloje ir produktyvumą per visą pamoką. Trumpai argumentuoja, kodėl taip save vertina.

* **Papildoma medžiaga:**

Pridedami keletas mokinių pasisakymų ir video įrašų iš mokinių simpoziumo, įvykusio 2020 m. sausio 25 d.

Mokiniai temas rinkosi savarankiškai, kurios jiems buvo aktualios, kurios labiau juos palietė: apie savarankiškumą, sąmoningumą, draugus ir draugystes, teisingą požiūrį į save, sveikatos problemas ir stresą, apie didelį užimtumą ir laiko stoką, sportą ir konkurenciją, ir kt.

**Ketetas mokinių pasisakymų:**

* Kristina Labutytė, 12 kl.

Šiais laikais daug dalykų sukelia stresą jaunimui. Du dalykai, kurie mane daugiausiai įtempia - tai mokykla ir “social media”.

Šių mokslo metų pradžioje pradėjau pildyti prašymus įvairiems universitetams, į kuriuos norėčiau kitais metais vykti mokytis. Aš negalėjau miegoti, nes aš dirbau daug valandų prie mano rašinių. Taip pat man reikėjo ruošti pamokas, lankyti lietuvišką mokyklą ir bendrauti su draugais. Rūpėjo kad būtų geri mano GPA ir SAT laipsniai, kad galėčiau patekti į universitetą. Šis kolegijos procesas buvo labai įtemptas ir man kainavo daug nervų.

Visuomet gavau gerus pažymius, bet vis norėjau gauti ir atsiekti kuo geriau. Šiais laikais dar daugau žmonių nori stoti į universitetą, nes dabar yra daug sunkiau gauti darbą be mokslo. Tas nepaprastai daug prisidėjo prie įtampos.

Mes būname liūdni, kai matome draugus ant “social media” linksmai leidžiant laiką be mūsų. Norisi dalyvauti ir pagalvoji, kodėl jie manęs nepakvietė. Čia kartais įvyksta didžiausia gyvenimo įtampa.

Visuomet bus įtampų ir nemalonių dienų gyvenime, bet mes turime išmokti, kaip su tuo kovoti ir bandyti nugalėti.

* Alina Variakojytė, 12 kl.

Jaunimas šiandien susiduria su daugybe iššūkių, vienas iš jų - laiko stoka. Paauglių kasdieninis gyvenimas turi daug įsipareigojimų, be jokių pertraukų.

Tapus paaugliu ateina apribojimai su laisve. Yra tas laikotarpis tarp vaikystės ir pilnametystės, kai tėvai viską planuoja vaikams kasdien, ir pradeda planuoti kas bus ir ateityje. Užkrauna daug streso tėvams ir vaikams. Daugelis tėvų nori, kad jų paaugliai dalyvautų sporto ir įvairiuose būreliuose, arba užsiimtų darbu, ir tuo pačiu laiku gautų gerus pažymius mokykloje. Pavyzdžiui, sporto vadovai supyksta, jei praleidai praktiką arba varžybas. Mokslo pažymiai kenčia jeigu esi per daug įsipareigojęs kitur. Pasidaro kova paaugliams - rasti viskam laiko. Sveikata kenčia jeigu nėra užtenkamai laiko pasiilsėti. Pasidaro kasdieninė problema protingai tvarkyti savo laiką, viską atlikti.

* Erika Gedgaudaitė, 11 kl.

Vienas iš didžiausių iššūkių, su kuriuo susiduriu kasdieniniame gyvenime, ir esu tikra, kad su tuo susiduria daugelis mano draugų - yra supratimas, kad požiūris į save labai skiriasi nuo to, kaip kiti į mus žiūri. Kai žiūrime į veidrodį, labai lengva rasti savo trūkumus: pavyzdžiui: mano nosis per didelė, mano akys per mažos, mano plaukai per daug garbanoti. Bet ką mums reikia suprasti, kad mes niekada nežiūrime į kitus žmones ir negalvojame apie šiuos dalykus. Aš niekada nežiūriu į kitą žmogų ir negalvoju, kad jis atrodytų gražiau, jei jo veido ar kūno bruožai būtų kitokie. Net kai žmonės pasisako apie jų nusivilimus dėl jų išvaizdos, aš niekada negalvoju apie juos kitaip. Štai ką - aš ir tiek daug kitų jaunų žmonių turi atsiminti - mes esame per daug pikti ant savęs. Labai lengva pasakyti: aš noriu, kad būtų šitaip, kitaip, nes tai padarytų mane gražesne. Bet kai supranti, kad niekam iš tikrųjų nerūpi tos nuomonės, tu pradedi pastebėti savo trūkumus daug mažiau. Mes patys vertiname savo trūkumus daug daugiau, negu turime. Norėdami padaryti įspūdį nepažįstamiems žmonėms gatvėje ar tiesiog pritapti prie visuomenės standartų. Kai supranti, kad niekam nesvarbu kaip atrodai, yra daug lengviau praleisti dieną be rūpesčių. Šiomis dienomis vaikai jaučia tiek daug nerimo ir streso, o nerimas dėl išvaizdos, tai tik dar labiau pablogina mūsų savijautą. Turime suprasti, kad grožis nėra svarbiausias dalykas ir mes turime pradėti priimti save tokius, kokie esame iš tikrųjų.

* Sofija Warren, 11 kl.

Paaugliai susiduria su daugybe sunkumų namuose, mokykloje ir draugų rate. Vienas iš jų - spaudimas būti visapusiškai idealiu. Mums sakoma, kad turime būti gerais vaikais, tobulais draugais, geriausiais mokiniais ir sportininkais. Tai daro didelį spaudimą mūsų jauniems protams. Pavyzdžiui, egzamino metu, kai gauname blogą pažymį, o šalia esantis klasės draugas gauna geresnį pažymį, mes lyginame save su juo. Mes save vadiname kvailiais ir galvojame, kodėl jie gavo geresnį rezultatą nei aš, bijome, kad tėvai ir mokytojai nusivils, kad niekada neįstosime į gerą universitetą. Kitas pavyzdys, kai save lyginame pagal išvaizdą. Paaugliai, turintys aknę (spuogų), dažnai laikomi negražiais. Žmonės, kurie turi brangių drabužių, laikomi geresniais negu kiti. Jaunimas jaudinasi, kad jei neturi naujausio telefono ar naujausio automobilio, jie nebus priimti į draugų ratą. Internetas ir socialinė media pablogina reikalą.  Modeliai ir aktoriai kasdien skelbia pataisytas nuotraukas “Instagramoje“ ir sukuria iliuziją apie “idealų” kūną. Jauni, patiklūs paaugliai į tai žiūri ir lygina save su tuo nerealiu kūno tipu. Nesveika lyginti save su kitais, nes tai verčia kankintis ir norėti visais būdais keisti savo fizinę išvaizdą ir nemylėti savęs. Vieną kartą mokykloje girdėjau dvi mergaites kalbant apie merginą, kurios kūnas pagal socialinę medią buvo tobulas. Viena mergaitė pasakė: “Norėčiau atrodyti kaip ji. Aš tokia negraži ir viską padaryčiau, kad atrodyčiau kaip ji.” Tai mane tikrai nuliūdino, nes visuomenė daro stiprų spaudimą jaunimui, ypač merginoms, kad atrodytų pagal standartą. Jei neatrodysi tam tikru būdu, kiti tavęs nepriims.

Šiomis dienomis tėvai linkę lyginti savo vaikus su kitais vaikais. Jie kartais net nežinodami per daug stumia savo vaikus būti protingiausiais, gražiausiais ir pirmiausiais. Tai vargina. Tai menkina vaiką ir verčia jį galvoti, kad tai jo kaltė. Mieli tėvai, mus tai skaudina. Mylėkite mus! Dažniau mus apkabinkite - mums to reikia. O mieli studentai, aukštai pakelkite savo galvas ir nebijokite būti savimi. Viskas bus gerai.

* Laura van der Sluys, 12 kl.

Vienas iš iššūkių mūsų jaunimo tarpe yra tikėjimas ir religija. Bet kodėl iššūkis?

Pirmiausia, religija yra labai privatus dalykas ir jaunimas nelabai apie tai atvirai kalba. Antra, būti religingam nėra populiariu/madingu, ypač tarp paauglių.

Aš visą gyvenimą mokausi katalikiškose mokyklose- nuo pat darželio iki dabar. Religijos pamokose kalbame apie istoriją, skaitome biblijos pasakojimus, bet nelabai tose pamokose mes galime atverti mūsų sielas. Aš nesakau, kad visos religijos pamokos yra blogos, bet tik manau, kad turėtų būti sustiprinta kaip surasti ryšį su Dievu. Šiuolaikinis mokinys turėtų susipažinti su įvairiomis filosofijomis, kad jie galėtų nuspręsti, kodėl jie čia egzistuoja. O kaip tas jaunimas kuris norėtų kalbėti apie tikėjimą, bet bijo pasirodyti nepopuliariu… Mums visiems reikia suprasti: mes galime turėti skirtingas religijas, bet mūsų bendras tikslas yra tas pats - gyventi moralų gyvenimą ir būti laimingais. Kai jaunimas tai supras, tada jaunimas nebesistengs būti populiariais, nes jie jau yra populiarūs, kad turi moralinius principus, kurie duoda gyvenimo tikslą ir padaro jais laimingais.

* Ema Rugieniūtė, 11 kl.

Šiandien jaunimas susiduria su daugybe sunkumų. Vienas iš svarbiausių dalykų gyvenime yra pasirinkti gerus draugus: žmones, kurie turi tas pačias vertybes ir moralę. Tai ypač svarbu gimnazijoje, kai aplink mus visada keičiasi žmonės ir laikas. Kartais mes ieškome draugystės su populiariais žmonėmis ar tais, kurie turi didžiausią socialinę aplinką. Aš asmeniškai praeityje mėginau bendrauti su žmonėmis, kurie nieko bendro neturėjo su manimi. Supratusi, kad jie nepadėjo man geriau jaustis, žinojau, kad nebegaliu su jais draugauti. Aš daugiau kreipiau dėmesį į jų populiarumą, negu jų tikras asmenybes. Tada man reikėjo laiko pažiūrėti į save ir pagalvoti apie tai, kas man buvo svarbu. Tą akimirką supratau, kad mano lietuviškos mokyklos draugai visada bus mano geriausi draugai ir kad jie yra mano antroji šeima. Jų tarpe laisvai galiu būti savimi ir žinau, kad jie visada bus man artimi. Mes augome kartu ir visos mūsų šeimos turi panašias vertybes. Draugystė gali pasikeisti priklausomai nuo situacijos, nesvarbu, ar tai būtų persikėlimas į naują miestą, ar išvykus toliau į universitetą, tačiau pačios stipriausios išliks. Esu įsitikinusi, kad visą gyvenimą liksiu draugais su šiais nuostabiais žmonėmis. Per gerus ir blogus laikus jie visada bus mano nepakeičiami draugai. Aš siūlau visiems žmonėms apsidairyti ir įvertinti draugystę su kitais. Įsitikinkite, kad jaučiatės patogiai su jais, ir įsitikinkite, kad jie papildo jus.